贈淮西運幹徐伯遠
作者：王之道
朝代：宋

paragraphs: 嗟予偃伏淮南村，十年不踐公侯門。
誰令金印入魂夢，平章六字承君恩。
左手人頭右手印，此理未可輕易論。
丈夫盖棺事始定，擒戎會使來稱藩。
争如徐子擅騷雅，筆力豪縱今文園。
楊君收印六十載，細觀制作同新翻。
爲言常侍故家物，其先得自南昌潘。
珠還合浦有時節，餘慶未艾鍾仍昆。
子今得之類摘鵲，此貺重可輕璵璠。
便當凖擬佩三印，併與文安遺子孫。